Алберт Арнолд „Ал” Гор млађи (; Вашингтон, 31. март 1948) амерички је политичар. Био је 45. потпредседник САД. Добитник је Нобелове награде за мир 2007. Као бивши сенатор демократа, био је осам година потпредседник САД док је на челу земље био председник Бил Клинтон. Учествовао је у доношењу свих одлука Беле куће; између осталог, заговарао је НАТО бомбардовање СР Југославије 1999. На председничким изборима 2000. био је кандидат Демократске странке за председника САД. Изгубио је од Џорџа В. Буша након контроверзног пребројавања гласова на Флориди. Добио је више гласова бирача од Буша, али на крају је имао мање електорских гласова.